**Uttalelse om ungdomsoppfølging**

Den siste tiden har vi sett mange medieoppslag om økende rusbruk blant unge. Folkehelseinstituttet meldte i fjor at det er ny rekord i hvor mange under 30 år som bruker kokain. Unge blir oftere tilbudt rusmidler enn før, og mange prøver for å være en del av gjengen. Særlig er det mye bruk av illegale rusmidler på videregående. Dette ser vi på med stor bekymring.

Ungdomstiden skal være en tid der man studerer, lever livet og kanskje får seg kjæreste, ikke en tid der man risikerer å bli avhengig av illegale rusmidler. Mange får sitt første møte med illegale rusmidler nettopp i ungdomstiden. Da er det viktig at samfunnet står klare til å hjelpe dem ut av problemene.

For mange kan veien ut av avhengighet være lang og vanskelig, med stadige tilbakefall. Det viktigste vi kan sørge for er at unge som har rusproblemer møter et hjelpeapparat som står klare til å fange dem opp. Derfor må rådgivende enhet for rus-saker i kommunene være bemannet med personer som har riktig kompetanse, både på ungdom og rus. Dette er det ingen krav om nå.

Hjelpen som møter ungdommene, må standardiseres på nasjonalt nivå. Slik det er i dag, er det opp til hver enkelt kommune hvordan de legger opp tilbudet. Dette er ikke bra nok. For å sikre våre unge muligheten til et bedre liv, må det innføres en minstestandard for ungdomsoppfølging. Denne må inneholde kontakt med foreldre hvis ungdommen er under myndighetsalder, psykologhjelp, støtte til å gå på skolen eller ha jobb, og motivasjon til å delta på fritidsaktiviteter.

Skal vi hindre at unge får problemer med rus, må vi sikre at de møter et hjelpeapparat som er rustet til å gi dem det de trenger.

Organisasjonskonferansen 28/9-2025

Arbeiderbevegelsens Rus- og Sosialpolitiske Forbund